ബംഗാള് ബി.ജെ.പിയില് നിന്ന് ഘര്വാപസി തുടരുന്നു രണ്ട് ദിവസത്തിനിടെ തൃണമൂലിലെത്തിയത് രണ്ട് എം.എല്.എമാര് കൊല്ക്കത്ത: ബംഗാളില് മമത ബാനര്ജി അധികാരത്തുടര്ച്ച നേടിയതിന് പിന്നാലെ നേരത്തെ പാര്ട്ടി വിട്ട പ്രമുഖരുടെ തിരിച്ചൊഴുക്ക് തുടരുന്നു. രണ്ട് ദിവസത്തിനിടെ രണ്ടാമത്തെ ബി.ജെ.പി എം.എല്.എയാണ് തൃണമൂല് കോണ്ഗ്രസില് ചേരുന്നത്. ബഗ്ദ എം.എല്.എ ബിശ്വജിത് ദാസ് ചൊവ്വാഴ്ച പാര്ട്ടി വിട്ട് തൃണമൂല് കോണ്ഗ്രസില് തിരിച്ചെത്തി. മമതയുടെ വിജയ ശേഷം തൃണമൂലിലേക്ക് മടങ്ങിയെത്തുന്ന മൂന്നാമത്തെ ബി.ജെ.പി നേതാവാണ് ബിശ്വജിത് ദാസ്. കഴിഞ്ഞ ദിവസം ബിഷ്നപൂര് എം.എല്.എ തന്മയ് ഘോഷ് തൃണമൂലില് മടങ്ങിയെത്തിയിരുന്നു.ജൂണില് ബി.ജെ.പി വിട്ട് തൃണമൂലില് തിരിച്ചെത്തിയ മുന് കേന്ദ്രമന്ത്രി മുകുള് റോയിയായിരുന്നു ട്രെന്ഡിന് തുടക്കമിട്ടത്. ബംഗാള് രാഷ്ട്രീയത്തിലെ ശക്തനായ നേതാവായ മുകുള് റോയിയുടെ വരവ് 2024ല് നടക്കാന് പോകുന്ന ലോക്സഭ തെരഞ്ഞെടുപ്പില് മമതക്ക് വലിയ കരുത്താകും. 2019 ജൂണിലാണ് ബിശ്വജിത് തൃണമൂല് വിട്ട്് ബി.ജെ.പി ക്യാമ്ബിലെത്തിയത്. ബോന്ഗോണ് നോര്ത്ത് മണ്ഡലത്തില് നിന്ന് 2011, 2016 വര്ഷങ്ങളില് തൃണമൂല് ടിക്കറ്റിലാണ് അദ്ദേഹം നിയമസഭയിലെത്തിയത്. ബി.ജെ.പിയില് ഞാന് ഒരിക്കലും സ്വസ്ഥനായിരുന്നില്ല. ടി.എം.സിയിലേക്ക് മടങ്ങാന് ഞാന് പണ്ടേ ആഗ്രഹിച്ചിരുന്നു. ബംഗാളിനായി ബി.ജെ.പി ഒന്നും ചെയ്തിട്ടില്ല പാര്ട്ടി ജനറല് സെക്രട്ടറി പാര്ഥ ചാറ്റര്ജിയുടെ സാന്നിധ്യത്തില് ചൊവ്വാഴ്ച തൃണമൂലില് ചേര്ന്ന ശേഷം ദാസ് പറഞ്ഞു. 213 സീറ്റുകള് നേടിയായിരുന്നു ഈ വര്ഷം നടന്ന നിയമസഭ തെരഞ്ഞെടുപ്പില് മമത ബംഗാളില് മൂന്നാമതും അധികാരത്തിലേറിയത്. ബി.ജെ.പി 77 സീറ്റുകള് നേടി. എന്നാല് ലോക്സഭാംഗത്വം നിലനിര്ത്താനായി രണ്ടുപേര് എം.എല്.എമാരായി സത്യപ്രതിജ്ഞ ചെയ്യാതിരുന്നതോടെ ബി.ജെ.പിയുടെ അംഗസംഖ്യ 75 ആയി ചുരുങ്ങിയിരുന്നു. അതാണ് ഇപ്പോള് വീണ്ടും കുറഞ്ഞുകൊണ്ടിരിക്കുന്നത്. കൂടുതല് ബി.ജെ.പി എം.എല്.എമാര് തൃണമൂലിലെത്തുമെന്ന് ദാസ് സൂചന നല്കി.